Dosarul penal ce vizează materialele pirotehnice a luat prin surprindere întregul fenomen ultra, unde nu mai puțin de 17 persoane au fost ridicate de către DIICOT săptămâna trecută, toți componenți sau apropiați ai peluzei giuleștene, alături de președintele Daniel Niculae.
Conform iAMsport, ziua de ieri a adus arestări în rândul dinamoviștilor din Ștefan cel Mare, în timp ce această dimineață a produs descinderi în peluza suporterilor din Ghencea, susținători ai formației armatei.
Pe baza unor informații preliminare, principalul motiv pentru care au avut loc descinderi la cele două cluburi bucureștene sunt evenimentele violente desfășurate în urma partidei dintre Dinamo București și UTA Arad, încheiată cu victoria "câinilor" cu 1-0, chiar în ultima etapă a sezonului regular.
Prin prisma înfrățirii dintre galeria arădenilor și Peluza Sud, multiplii fani ai clubului din Ghencea au fost parte înaintea partidei la o bătaie generală cu ultrașii din Peluza Sud Dinamo, ceea ce a generat un nou val de răspunsuri din partea autorităților. Conform surselor din Poliție ale FANATIK, la audieri a fost dus și Andrei Florescu, unul dintre liderii neoficiali ai galeriei de la CSA Steaua!
Audierile nu au loc doar în capitală, ci se extind și în alte trei județe, unde au avut loc și 15 percheziții domiciliare, nu doar executări ale mandatelor de aducere pentru a oferi declarații, conform ultimului comunicat emis de Poliţia Română:
"Astăzi, 20 martie 2024, polițiști din cadrul Direcției Generale de Poliție a Municipiului București – Serviciul Grupuri Infracționale Violente pun în executare 15 mandate de percheziție domiciliară și 26 de mandate de aducere și citații, în Municipiul București și județele Ilfov, Giurgiu și Mehedinți, într-un dosar penal în care sunt efectuate cercetări sub aspectul săvârșirii infracțiunilor de tulburarea ordinii și liniștii publice, încăierare și folosirea, fără drept, de materii explozive.
În urma activităților întreprinse, șapte persoane bănuite de comiterea faptelor au fost depistate, una dintre ele fiind depistată în incinta unui aeroport.
Persoanele în cauză vor fi conduse la audieri, față de acestea urmând a fi dispuse măsurile legale ce se impun.
Cercetările sunt continuate de către Serviciul Grupuri Infracționale Violente, sub supravegherea Parchetului de pe lângă Judecătoria Sectorului 1, sub aspectul săvârșirii infracțiunilor de tulburarea ordinii și liniștii publice, încăierare și folosirea, fără drept, de materii explozive.
Acțiunea beneficiază de sprijinul polițiștilor din cadrul Inspectoratului de Poliție Județean Mehedinți și al echipelor de intervenție din cadrul Direcției Generale de Jandarmi a Municipiului București, precum și de suportul Direcției Operațiuni Speciale din cadrul Inspectoratului General al Poliției Române.
Facem precizarea că efectuarea percheziţiei domiciliare este o etapă în cadrul procesului penal reglementată de Codul de procedură penală, ce are drept scop administrarea probatoriului necesar soluţionării cauzei, care nu poate, în nicio situaţie, să înfrângă principiul prezumţiei de nevinovăţie."
Arestarea liderului de galerie al Rapidului, Liviu Ungureanu, bine cunoscut prin porecla de "Bocciu", care se află în arest preventiv pentru 30 de zile, a stârnit reacțiile rivalelor, iar Gheorghe Mustață, liderul Peluzei Nord, și-a arătat solidaritatea vizavi de arestările fanilor, considerând că dosarul nu vizează doar materialele pirotehnice, ci alte încălcări ale legii, cum ar fi regimul armelor și munițiilor, bazându-se pe fotografiile apărute în spațiul public.
Conform liderului peluzei FCSB-ului, principalul motiv pentru care scandalul are loc în acest moment este apariția în spațiul public a fotografiilor unde suspecții etalau armele, ceea ce a alarmat autoritățile competente.
"Materialele pirotehnice au fost un atuu pentru a face perchezițiile și pentru a ajunge la persoanele care s-au fotografiat cu armamentul în mână" a spus Gheorghe Mustață la FANATIK SUPERLIGA.